RESOLUCIÓN do 6 de xuño de 2008 pola que se lle dá publicidade ao Plan de inspección urbanística para o ano 2008.
AXENCIA DE PROTECCIÓN DA LEGALIDADE URBANÍSTICA — III. OUTRAS DISPOSICIÓNS — 01/07/2008

Visto o acordo adoptado polo Consello Executivo da Axencia de Protección da Legalidade Urbanística, na súa reunión do 3 de xuño de 2008, polo que se aprobou o Plan de inspección urbanística para o ano 2008, e de conformidade co disposto no artigo 18 f) dos estatutos da Axencia de Protección da Legalidade Urbanística, aprobados polo Decreto 213/2007, do 31 de outubro, dispoño a súa publicación no Diario Oficial de Galicia.
Santiago de Compostela, 6 de xuño de 2008.
Hipólito Pérez Novo
Director da Axencia de Protección da Legalidade Urbanística
ANEXO
Plan de inspección urbanística para o ano 2008
A Axencia de Protección da Legalidade Urbanística ten encomendada a misión de velar pola utilización racional do solo conforme o disposto na normativa reguladora do urbanismo, a ordenación do territorio e o litoral, especialmente no medio rural e na zona de servidume de protección do dominio público marítimo-terrestre e, deste modo, contribuír a mellorar a calidade do territorio e a vida dos cidadáns.
Con esta finalidade, a Axencia ten atribuídas funcións de inspección de obras e usos do solo, de protección da legalidade e de sanción por infraccións en materia de urbanismo e de costas, nos termos establecidos no artigo 3 dos estatutos da Axencia de Protección da Legalidade Urbanística, aprobados polo Decreto autonómico 213/2007, do 31 de outubro.
Este Plan de inspección urbanística determina os obxectivos e as prioridades de actuación da Axencia na procura de dar maior eficacia e obxectividade ao exercicio das funcións encomendadas e previr, no posible, os ilícitos urbanísticos.
Na súa virtude, de conformidade co disposto no artigo 15 g) dos estatutos da Axencia, o Consello Executivo na súa xuntanza do 3 de xuño de 2008 acordou aprobar o seguinte Plan anual de inspección urbanística para o ano 2008.
CAPÍTULO I
Disposicións xerais
Artigo 1º.-Obxecto.
1. Este Plan anual de inspección urbanística ten por obxecto establecer os obxectivos e as prioridades de actuación da Axencia de Protección da Legalidade Urbanística no exercicio das súas funcións en materia de urbanismo e de costas.
2. Este plan estará vixente durante o ano 2008 e ata a aprobación do seguinte plan anual.
Artigo 2º.-Obxectivos prioritarios.
Os obxectivos prioritarios de actuación da Axencia son:
a) Protexer o litoral costeiro consonte o establecido na Lei 6/2007, do 11 de maio, de medidas urxentes en materia de ordenación do territorio e do litoral, e na Lei 22/1988, do 28 de xullo, de costas.
b) Preservar o solo rústico consonte o establecido na Lei 9/2002, do 30 de decembro, de ordenación urbanística e protección do medio rural de Galicia, e no artigo 13 da Lei 8/2007, do 28 de maio, de solo.
c) Preservar os espazos reservados no planeamento urbanístico para zonas verdes e espazos libres públicos.
d) Asegurar a participación da comunidade nas plusvalías xeradas polo planeamento urbanístico.
e) Contribuír a dar maior seguridade xurídica aos operadores urbanísticos na aplicación da lexislación urbanística.
Artigo 3º.-Principio de colaboración.
1. A Axencia colaborará coa Dirección Xeral de Urbanismo e con todos os concellos de Galicia no obxectivo común de asegurar o mellor cumprimento da normativa reguladora do urbanismo, da ordenación do territorio e do litoral.
2. Para os efectos de coordinar as actuacións das administracións públicas, a Axencia comunicará o inicio e a resolución dos procedementos de reposición da legalidade e sancionadores á Dirección Xeral de Urbanismo e aos concellos afectados.
CAPÍTULO II
Actuacións de prevención
Artigo 4º.-Informes urbanísticos.
O director da Axencia, por iniciativa propia ou por petición do concello interesado, poderá emitir informes co fin de asegurar que os actos de edificación e uso do solo se acomoden á normativa urbanística de aplicación.
Artigo 5º.-Divulgación da normativa urbanística.
1. A Axencia poderá promover actividades de divulgación e estudo da normativa urbanística que considere convenientes para contribuír ao seu xeral coñecemento e aplicación.
2. Así mesmo, poderá promover actividades de formación dirixidas ás autoridades e ao persoal das administracións públicas con competencias urbanísticas.
Artigo 6º.-Vixilancia do territorio.
A Axencia promoverá acordos de colaboración coa Garda Civil e coa Policía autonómica para vixiar o territorio e comprobar que as novas edificacións que se están a executar en solo rústico están amparadas na preceptiva licenza urbanística municipal e, se é o caso, na preceptiva autorización autonómica, consonte o disposto na Lei 9/2002, de ordenación urbanística e protección do medio rural de Galicia, e na Lei 22/1988, de costas.
Artigo 7º.-Autorizacións en materia de costas.
As solicitudes de autorización de obras e usos na zona de servidume de protección do dominio público marítimo-terrestre resolveranse de acordo co establecido na súa normativa reguladora e logo de comprobación da súa compatibilidade coa normativa urbanística vixente.
CAPÍTULO III
Actuacións de inspección
Artigo 8º.-Inspección de obras e usos do solo.
1. As funcións de inspección das obras e usos do solo serán exercidas polos subinspectores urbanísticos, consonte o establecido no artigo 4.5º da Lei 12/1992, do 9 de novembro, de creación de determinadas escalas de persoal funcionario ao servizo da Xunta de Galicia, modificado pola Lei 15/2004, do 29 de decembro.
2. Toda inspección de obras ou usos do solo deberá documentarse mediante o levantamento da correspondente acta de inspección, sen prexuízo dos informes e documentación complementaria que se considere necesaria.
O director da Axencia aprobará os modelos de actas de inspección.
3. As inspeccións de obras e usos do solo deberá realizarse:
a) De oficio, por iniciativa do propio subinspector.
b) E por orde superior.
Artigo 9º.-Inspeccións de oficio.
1. Cada subinspector realizará, por iniciativa propia, como mínimo 30 inspeccións de obras en curso de execución que estean situadas nalgún dos seguintes ámbitos:
a) No solo rústico de especial protección de espazos naturais, de costas, de augas ou do patrimonio cultural, a que fai referencia o artigo 32.2º da Lei 9/2002, de ordenación urbanística e protección do medio rural de Galicia.
b) Na zona de servidume de protección do dominio público marítimo-terrestre que establece a Lei 22/1988, do 28 de xullo, de costas.
c) No ámbito de solo urbano e urbanizable situado na franxa litoral de 500 metros e afectada pola suspensión de novos desenvolvementos urbanísticos en aplicación da Lei 6/2007, de medidas urxentes en materia de ordenación do territorio e do litoral.
d) No territorio dos municipios con planeamento xeral suspendido polo Consello da Xunta, en calquera clase de solo.
e) Nos terreos cualificados no planeamento urbanístico como zonas verdes de dominio público.
2. Para os exclusivos efectos de realizar estas inspeccións de oficio, o director da Axencia encomendará a cada subinspector un ámbito territorial determinado que deberá comprender varios termos municipais completos.
Artigo 10º.-Inspeccións por orde superior.
Realizaranse por orde superior do xefe/a do servizo provincial ou do/da subdirector/a da Axencia, as inspeccións que teñan por obxecto:
a) Determinar os feitos que poden ser constitutivos de infracción administrativa e son obxecto de investigación pola Axencia.
b) Verificar o cumprimento da orde de suspensión de obras e/ou cesamento de actividades.
c) Executar as ordes de precintaxe de obras.
d) Verificar a correcta execución das ordes de demolición e de restitución dos bens ao estado anterior á actuación ilícita.
e) Practicar as probas acordadas polos instrutores dos procedementos tramitados pola Axencia.
f) Comprobar se as obras executadas se axustaron ao contido da licenza urbanística, da autorización autonómica de usos en solo rústico ou da autorización de usos na zona de servidume de protección do dominio público marítimo-terrestre.
g) Informar sobre o estado dos terreos e construcións, con carácter previo á resolución de solicitudes de autorización para obras e usos na zona de servidume de protección do dominio público marítimo-terrestre.
CAPÍTULO IV
Actuacións de investigación
Artigo 11º.-Investigación de ilícitos.
1. Cando se teña coñecemento de feitos que poidan ser constitutivos de infracción grave ou moi grave en materia de urbanismo ou en materia de costas, o servizo provincial abrirá unha investigación preliminar para determinar os feitos e identificar os presuntos responsables.
Non obstante, non procede abrir a investigación cando a información facilitada polo denunciante resulte suficiente para determinar os feitos e identificar os presuntos responsables. Neste caso, remitiranselle todos os antecedentes e a información dispoñible á subdirección da Axencia.
2. O/a subdirector/a da Axencia poderá acordar as actuacións complementarias que resulten necesarias para determinar con precisión os feitos que poden ser constitutivos de infracción, a identidade dos presuntos responsables e as demais circunstancias relevantes que concorran no caso.
Artigo 12º.-Orde de prioridade.
Na apertura e desenvolvemento das investigacións, atenderase obrigatoriamente á seguinte orde de prioridade:
Primeiro.-As obras en execución durante o ano 2008 que fosen constatadas en inspeccións realizadas de oficio, en cumprimento do establecido no artigo 6, e poidan ser constitutivas de infracción grave ou moi grave, agás as que se consideren de escasa entidade.
Segundo.-As obras en execución durante o ano 2008 que fosen denunciadas pola Garda Civil ou a Policía Autonómica e poidan ser constitutivas de infracción grave ou moi grave, agás as que se consideren de escasa entidade.
Terceiro.-As obras en execución durante o ano 2008 que fosen denunciadas polos municipios integrados na Axencia e poidan ser constitutivas de infracción grave ou moi grave, agás as que se consideren de escasa entidade.
Cuarto.-As obras en execución durante o ano 2008 que fosen denunciadas por outras entidades públicas ou por particulares e poidan ser constitutivas de infracción grave ou moi grave, agás as que se consideren de escasa entidade.
Quinto.-Os demais feitos denunciados que poidan ser constitutivos de infracción grave ou moi grave cometida con posterioridade ao 1 de xaneiro de 2006, agás as que se consideren de escasa entidade.
Artigo 13º.-Investigación sumaria de licenzas ilegais.
En todo caso, serán obxecto de investigación sumaria as licenzas urbanísticas para obras de edificación de nova construción outorgadas durante os anos 2006 a 2008 das que se teña coñecemento, nos seguintes supostos:
a) As que autoricen para edificar en solo urbano non consolidado, sen a previa aprobación do planeamento urbanístico que conteña a ordenación detallada do proxecto de urbanización e do instrumento de equidistribución.
b) As outorgadas para usos non permitidos en zonas verdes, espazos libres, dotacións ou equipamentos públicos.
c) As que autoricen a división, segregación ou parcelación de predios en solo rústico ou en solo de núcleo rural, infrinxindo o disposto nos artigos 24.4º, 206 e 207 da LOUG.
d) As que autoricen a construción ou ampliación de edificacións superando en máis do 25% o volume ou a altura máximas permitidas pola normativa e o planeamento urbanístico.
CAPÍTULO V
Actuacións de reposición da legalidade urbanística
Artigo 14º.-Reposición da legalidade urbanística.
Na incoación e tramitación dos procedementos de reposición da legalidade urbanística atenderase obrigatoriamente a orde de prioridades establecida no artigo 12º.
Artigo 15º.-Execución voluntaria.
1. A execución da orde de demolición ou de restauración física dos bens ao estado anterior á actuación ilegal deberá executarse no prazo sinalado na resolución que poña fin ao procedemento e non será inferior a 3 meses nin superior a 6.
2. O director da Axencia, por petición do interesado antes do vencemento do prazo sinalado na resolución, poderá conceder unha ampliación do prazo sempre que non exceda de dous anos. Para estes efectos, o interesado deberá achegar coa solicitude a seguinte documentación:
a) Proxecto técnico das obras de demolición e restauración, en que se conteña o programa de execución.
b) Compromiso de demoler e restaurar a realidade física alterada nos prazos e condicións do proxecto técnico aprobado pola Axencia.
c) Aval suficiente por importe do custo total das obras para executar para demoler e repoñer a realidade física alterada.
No caso de incumprimento dalgún dos prazos fixados no programa de execución, acordarase a execución subsidiaria da orde de demolición e a incautación do aval para cubrir os gastos das obras de reposición da realidade física alterada, sen prexuízo da liquidación definitiva.
Artigo 16º.-Execución forzosa.
1. En caso de incumprimento polo suxeito obrigado da orde de demolición ou de restauración da realidade física alterada, procederase á execución forzosa mediante a imposición de multas coercitivas, cando concorran os seguintes requisitos:
a) Que teña finalizado o prazo para a execución en período voluntario, sen que o suxeito obrigado teña comunicado o cumprimento do ordenado.
b) Que non se teñan suspendido os efectos da resolución que ordenou a demolición das obras ou a restauración da realidade física alterada.
2. As multas coercitivas serán reiteradas ata que se teña constancia do cumprimento da orde de demolición ou da plena restauración da legalidade vulnerada.
Entre cada multa e a seguinte deberá transcorrer, como mínimo, un prazo igual ao concedido para a execución da resolución que se executa e, como máximo, 6 meses.
Artigo 17º.-Execución subsidiaria.
1. Acordarase a execución subsidiaria con cargo ao suxeito obrigado cando concorran os seguintes requisitos:
a) Que finalizase o prazo para a execución en período voluntario, sen que o suxeito obrigado teña comunicado o cumprimento do ordenado.
b) Que a execución subsidiaria teña por obxecto a demolición dunha edificación con máis de 250 m2 de superficie construída.
c) E que a orde de demolición sexa firme en vía administrativa e, se é o caso, en vía contencioso-administrativa.
2. Para a execución subsidiaria das ordes de demolición atenderase á seguinte orde de prioridades:
Primeiro.-As ordes de execución subsidiaria acordadas polos órganos autonómicos competentes con anterioridade á constitución da Axencia.
Segundo.-As ordes de demolición de edificacións situadas en solo rústico de especial protección, ditadas en aplicación da Lei 9/2002, de ordenación urbanística e protección do medio rural de Galicia.
Terceiro.-As ordes de demolición de edificacións situadas en solo rústico de especial protección, ditadas en aplicación da Lei 1/1997, do solo de Galicia.
Artigo 18º.-Sanción dos infractores.
O procedemento sancionador por infracción urbanística grave ou moi grave deberá incoarse inmediatamente despois de que se dite resolución no procedemento de reposición da legalidade, con independencia dos recursos que puidesen interpoñerse.
CAPÍTULO VI
Actuacións de reposición da legalidade na zona de servidume de protección do dominio público marítimo-terrestre
Artigo 19º.-Reposición da legalidade en materia de costas.
1. Cando as obras ou usos do solo realizados na zona de servidume de protección do dominio público marítimo-terrestre, en terreos clasificados como solo rústico, poidan ser constitutivas, simultaneamente, de infracción en materia de costas e en materia de urbanismo, exerceranse preferentemente as potestades de reposición da legalidade e sancionadoras atribuídas pola Lei 9/2002, de ordenación urbanística e protección do medio rural de Galicia.
2. Na incoación e tramitación dos procedementos sancionadores en materia de costas, atenderase obrigatoriamente á seguinte orde de prioridade:
Primeiro.-As obras en execución durante o ano 2008 que fosen constatadas en inspeccións realizadas de oficio, en cumprimento do establecido no artigo 6, e poidan ser constitutivas de infracción grave, agás as que se consideren de escasa entidade.
Segundo.-As obras en execución durante o ano 2008 que fosen denunciadas pola Garda Civil ou a Policía autonómica e poidan ser constitutivas de infracción grave, agás as que se consideren de escasa entidade.
Terceiro.-As obras en execución durante o ano 2008 que fosen denunciadas polos municipios integrados na Axencia e poidan ser constitutivas de infracción grave, agás as que se consideren de escasa entidade.
Cuarto.-As obras en execución durante o ano 2008 que fosen denunciadas por outras entidades públicas ou por particulares e poidan ser constitutivas de infracción grave, agás as que se consideren de escasa entidade.
Quinto.-Os demais feitos denunciados que poidan ser constitutivos de infracción grave cometida con posterioridade ao 1 de xaneiro de 2003, agás as que se consideren de escasa entidade.
Artigo 20º.-Execución.
1. Para a execución das resolucións que ordenan a demolición das obras ilegais ou a restauración da realidade física alterada na zona de servidume de protección do dominio público marítimo-terrestre, serán de aplicación os criterios establecidos nos artigos 15, 16 e 17.1º.
2. Na tramitación da execución forzosa mediante a imposición de multas coercitivas atenderase á seguinte orde de prioridades:
Primeiro.-As multas coercitivas por importe superior a 3.000 euros.
Segundo.-As multas coercitivas por importe superior a 1.000 euros.
3. Na tramitación da execución subsidiaria atenderase á seguinte orde de prioridade:
Primeiro.-As ordes de demolición de edificacións situadas en solo rústico de especial protección de costas.
Segundo.-As ordes de demolición de edificacións situadas en solo urbano.
Disposición derradeira
Primeira.
1. Autorízase o director da Axencia para ditar as instrucións e ordes de servizo necesarias para a execución deste plan de inspección.
2. Igualmente, autorízase o director da Axencia para acordar a tramitación de urxencia e para alterar a orde de prioridades cando razóns de interese público o aconsellen, de conformidade co disposto no artigo 50 e 74 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Este plan entrará en vigor o día seguinte da súa publicación no Diario Oficial de Galicia.
Santiago de Compostela, 3 de xuño de 2008.